Nieu-Seeland lanseer drie satelliete gelykRocket Lab het die eerste land in die Suidelike halfrond geword wat ’n vuurpyl suksesvol in ’n wentelbaan om die aarde kon plaas (Foto: Nasa) Die Nieu-Seelandse maatskappy Rocket Lab het die eerste land in die Suidelike halfrond geword wat ’n vuurpyl suksesvol in ’n wentelbaan om die aarde kon plaas. Volgens berigte was dit ’n toetsvlug waartydens drie satelliete, waarvan twee kommersieel, saam gelanseer is. Die lansering het van ’n skiereiland op die Noordeiland geskied. Rocket Lab beoog nog drie toetsvlugte voordat gereelde kommersiële lanserings gaan begin en die gedagte is dat dit veel goedkoper sal geskied as wat dit hul mededingers gaan kos. Die lanseerterrein op die Noordeiland word wyd gekritiseer omdat dit aan hewige winde en gereelde onweer blootgestel is. Die veronderstelde lansering moes juis met ’n dag uitgestel word weens slegte weer en ’n ernstige tegniese fout. Dit was die land van die Silwer Varing se tweede probeerslag nadat ’n lanseerpoging verlede jaar misluk het. Nieu-Seeland beskou die suksesvolle lansering as ’n belangrike toevoeging tot sy Nieu-Seeland Eerste-veldtog en het Australië as sy enigste ernstige mededinger in die Suidelike halfrond bestempel.